ดอลล์อ่อนจากแรงขายทำกำไร ขณะตลาดรอถ้อยแถลงประธานเฟด
ดอลลาร์สหรัฐปรับตัวลงเมื่อเทียบสกุลเงินหลักส่วนใหญ่เมื่อคืนนี้ (24 ก.ย.) เนื่องจากนักลงทุนเทขายทำกำไรจากการทะยานขึ้นของดอลลาร์ในช่วงที่ผ่านมา ท่ามกลางความผันผวนของตลาดสหรัฐและทั่วโลก
25 ก.ย. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1220 ดอลลาร์สหรัฐ จาก 1.1208 ดอลลาร์สหรัฐ ขณะที่เงินปอนด์ลดลงที่ 1.5237 ดอลลาร์สหรัฐ จากระดับ 1.5262 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 120.03 เยน จาก 120.14 เยน และลดลงเมื่อเทียบกับฟรังก์สวิสที่ระดับ 0.9761 ฟรังก์ จาก 0.9767 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7036 ดอลลาร์สหรัฐ จากระดับ 0.6999 ดอลลาร์ ด้านนักวิเคราะห์กล่าวว่า นักลงทุนในตลาดสกุลเงินมีความกังวลเกี่ยวกับตลาดหุ้นที่ร่วงลงทั่วโลกเมื่อวานนี้ ซึ่งได้รับแรงกดดันจากดิ่งลงของหุ้นกลุ่มยานยนต์ ดังนั้น นักลงทุนจึงต้องการเลี่ยงความเสี่ยง
ดอลลาร์ได้รับแรงกดดัน หลังจากกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนของสหรัฐปรับตัวลงในเดือนส.ค. โดยได้รับผลกระทบจากการแข็งค่าของดอลลาร์ และเศรษฐกิจที่ชะลอตัวในต่างประเทศ ซึ่งส่งผลกระทบต่อสินค้าส่งออกของสหรัฐ รายงานของกระทรวงระบุว่า ยอดสั่งซื้อสินค้าคงทน เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป ลดลง 2% ในเดือนส.ค. เมื่อเทียบรายเดือน ขณะที่นักวิเคราะห์คาดว่าจะลดลง 2.5%
ทั้งนี้ นักลงทุนต่างก็รอดูการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐ (FED) ที่เมืองแอมเฮิร์สท์ รัฐแมสซาชูเซตส์ ในหัวข้อ “พลวัตเงินเฟ้อและนโยบายการเงิน” หรือ ” Inflation Dynamics and Monetary Policy” โดยมีการคาดการณ์กันว่านางเยลเลนอาจจะส่งสัญญาณว่าเฟดจะปรับขึ้นอัตราดอกเบี้ยในปีนี้